wickkiey/tamil-wikipedia-chunked huggingface dataset:
# தொல்குடி அமெரிக்கர்களின் பண்பாட்டு ஒருங்கிணைப்பு

|350x350px]]  
**தொல்குடி அமெரிக்கர்களின் பண்பாட்டு ஒருங்கிணைப்பு** (**Cultural assimilation of Native Americans**), 1790 முதல் 1920 வரையிலான ஆண்டுகளில் பழங்குடி அமெரிக்கர்களின் பண்பாட்டை, பெரும்பான்மை ஐரோப்பிய-அமெரிக்கப் பண்பாட்டுட்டுன் ஒருங்கிணைக்க ஐக்கிய அமெரிக்க அரசு மற்றும் கிறித்தவத் திருச்சபைகளும் மேற்கொண்ட தொடர்ச்சியான முயற்சிகளைக் குறிக்கிறது.
ஐரோப்பாவிலிருந்து அமெரிக்காவில் குடியேற்றத்தின் அலைகள் அதிகரித்த நிலையில், பெரும்பான்மையான குடிமக்களால் பொதுவான கலாச்சார விழுமியங்கள் மற்றும் நடைமுறைகளின் ஒரு நிலையான தொகுப்பை ஊக்குவிக்க கல்விக்கான பொது ஆதரவு பெருகியது. சிறுபான்மையினருக்கான மேம்பாட்டுச் செயல்பாட்டில் கல்வி முதன்மையான பார்க்கப்பட்டது.  
இது பழங்குடியினர் ஐரோப்பிய பழக்கவழக்கங்கள் மற்றும் மதிப்புகளைக் கற்றுக்கொண்டால், பழங்குடி மரபுகளை அமெரிக்க கலாச்சாரத்துடன் இணைத்து, சமூகத்தின் பெரும்பான்மையினருடன் அமைதியான முறையில் சேர முடியும் என்ற கருத்தை அடிப்படையாகக் கொண்டது. அமெரிக்க உள்நாட்டுப் போர்கள் முடிவடைந்த பிறகு, 19 ஆம் நூற்றாண்டின் பிற்பகுதியிலும், 20ஆம் நூற்றாண்டின் முற்பகுதியிலும், ஐக்கிய அமெரிக்க அரசு தொல்குடி மக்களின் பாரம்பரிய சமயச் சடங்குகளின் நடைமுறையை சட்டவிரோதமாக்கியது. இதனால் கிறித்துவ திருச்சபைகளின் பராமரிப்பில் உறைவிடப் பள்ளிகள் நிறுவப்பட்டது. இப்பள்ளிகளில் அமெரிக்கப் பழங்குடியினரின் குழதைகள் வலுக்கட்டாயமாக சேர்க்கப்பட்டனர். இந்தப் பள்ளிகளில் பூர்வகுடி குழந்தைகளுக்கு ஆங்கிலம் பேசவும், பாடங்களைப் படிக்கவும், தேவாலயத்திற்குச் செல்லவும், பழங்குடி மரபுகளை விட்டு வெளியேறவும் கட்டாயப்படுத்தப்பட்டனர்.  
1887ஆம் ஆண்டின் டாவ்ஸ் சட்டம், அரசு பழங்குடியினரின் நிலங்களை தனிநபர்களுக்குப் பலவகைகளில் ஒதுக்கியது. பூர்வகுடி அமெரிக்கர்களை, அமெரிக்க குடிமக்களாக மாறுவதற்கும், பழங்குடியினரின் தன்னாட்சி மற்றும் நம்பிக்கைகளில் சிலவற்றை விட்டுக் கொடுப்பதற்கும் ஈடாக நில ஒதுக்கீடுகள் செய்யப்பட்டது. இதன் விளைவாக பூர்வீகுடி மக்களின் கட்டுப்பாட்டில் இருந்த 93 மில்லியன் ஏக்கர் (380,000 சதுர கிலோ மீட்டர்) நிலம் அமெரிக்க அரசால் இடமாற்றம் செய்யப்பட்டது. பெரும்பாலானவை தனிநபர்களுக்கு விற்கப்பட்டன அல்லது ஹோம்ஸ்டெட் சட்டத்தின் மூலம் இலவசமாக வழங்கப்பட்டன அல்லது தனிநபர்களாக பழங்குடி அமெரிக்க இந்தியர்களுக்கு நேரடியாக வழங்கப்பட்டன. 1924ஆம் ஆண்டில் தொல்குடி அமெரிக்கர்கள் அனைவருக்கும் முழுக் குடியுரிமை வழங்கியது.
# தொல்குடி அமெரிக்கர்களின் பண்பாட்டு ஒருங்கிணைப்பு

## வட அமெரிக்காவின் ஐரோப்பியர்கள் மற்றும் பூர்வகுடி அமெரிக்கர்கள், 1601-1776

1634 மற்றும் 1640ஆம் ஆண்டுகளுக்கு இடையில் மத்திய ஆப்பிரிக்காவில் இருந்து, வட அமெரிக்காவிற்கு குடும்பங்களுடன் குடியேற்றம் அதிகரித்ததன் விளைவுகளை தொற்றுநோய் பரவத்துவங்கியது. இதனால் அமெரிக்கப் பழங்குடியினர் தொற்று நோய்களால் பாதிக்கப்பட்டனர். [5]  
ஐரோப்பிய காலனித்துவ சக்திகள் பூர்வீக அமெரிக்க பழங்குடியினரை, தங்கள் வட அமெரிக்கப் படைகளில் துணைப் படைகளாக அமர்த்த முற்பட்டது. பழங்குடியினரின் உதவியைப் பெற, ஐரோப்பியர்கள் பொருட்களை வழங்கினர் மற்றும் ஒப்பந்தங்களில் கையெழுத்திட்டனர். பழங்குடியினரின் பாரம்பரிய நிலங்களையும், சுதந்திரத்தையும் ஐரோப்பிய சக்தி மதிக்கும் என்று ஒப்பந்தங்கள் வழக்கமாக உறுதியளித்தன. பல பூர்வீக அமெரிக்க பழங்குடியினர் அமெரிக்க உள்நாட்டுப் போர்களில் பங்குபெற்றனர்.
# தொல்குடி அமெரிக்கர்களின் பண்பாட்டு ஒருங்கிணைப்பு

## அமெரிக்கா மற்றும் பூர்வீக அமெரிக்கர்கள், 1776–1860

புதிதாக சுதந்திரம் பெற்ற அமெரிக்கா நாட்டில் உள்ள பல்வேறு பூர்வீக அமெரிக்க பழங்குடியினரைக் கையாள்வதற்கான கொள்கையை வகுப்பதில் முதன்மையாக அக்கறை கொண்டிருந்தது. அரசியல் மற்றும் வர்த்தக காரணங்களுக்காக பழங்குடியினருடன் நல்ல உறவுகள் முக்கியம் என்பதை அவர்கள் உணர்ந்தனர். அமெரிக்க உள்நாட்டுப் போர் மற்றும் 1812ஆம் ஆண்டின் போரின் போது அமெரிக்கா, பூர்வீக அமெரிக்கர்களை நட்புடன் பயன்படுத்தத் தொடர்ந்தது. 19ஆம் நூற்றாண்டின் தொடக்கத்தில் பிரிட்டன் மற்றும் ஸ்பெயினுடனான உறவுகள் இயல்பாக்கப்பட்டதால், பூர்வகுடி அமெரிக்கர்களின் நட்பு உறவின் தேவை முடிவுக்கு வந்தது. மேலும் பழங்குடியினர் பெரும்பாலும் அமெரிக்காவின் விரிவாக்கத்தில் ஒரு தடையாக பார்க்கப்பட்டனர்.  
அமெரிக்க அதிபர் ஜார்ஜ் வாஷிங்டன் அமெரிக்கப் பழங்குடியினர் "நாகரிக" செயல்முறையை ஊக்குவிக்க ஒரு கொள்கையை வகுத்தார்.[3] கொள்கையின் ஆறு அம்சத் திட்டம் பின்வருமாறு:
- பூர்வீக அமெரிக்கர்களுக்கு பாரபட்சமற்ற நீதி வழங்குதல்
- பூர்வீக அமெரிக்கர்களுக்கு வேளாண் நிலங்களை வாங்குவதை ஒழுங்குபடுத்துவது.
- பூர்வீக அமெரிக்கர்களின் வர்த்தகத்தை ஊக்குவித்தல்.
- பூர்வீக அமெரிக்க சமுதாயத்தை நாகரீகப்படுத்த அல்லது மேம்படுத்துவதற்கான திட்டங்கள் வகுத்தல்
- பூர்வீக அமெரிக்க உரிமைகளை மீறுபவர்களை தண்டித்தல்.
*இராபர்ட் ரெமினி* எனும் ஒரு வரலாற்றாசிரியர் தனது கீழ்கண்டவாறு விமர்சனம் வைத்துள்ளார். "பூர்வீக அமெரிக்கர்கள் தனிச் சொத்துரிமையைப் பின்பற்றி, வீடுகள் கட்டி, விவசாயம் செய்து, தங்கள் பிள்ளைகளுக்குக் கல்வி அளித்து, கிறித்தவ மதத்தைத் தழுவியவுடன், இந்த பூர்வீக அமெரிக்கர்கள் வெள்ளை அமெரிக்கர்களின் அங்கீகாரத்தைப் பெறுவார்கள்". [9] பூர்வீக அமெரிக்கர்களிடையே வாழ்வதற்கும், வெள்ளையர்களைப் போல் வாழ்வது எப்படி என்பதை அவர்களுக்குக் கற்றுக் கொடுப்பதற்கும் *பெஞ்சமின் ஹாக்கின்ஸ்* போன்ற முகவர்களை அமெரிக்கா நியமித்தது.  
1830ஆம் ஆண்டின் அமெரிக்கப் பழங்குடி மக்களை அகற்றுதல் சட்டம், மிசிசிப்பி ஆற்றின் கிழக்கே வசிக்கும் பூர்வீக அமெரிக்க பழங்குடியினரை ஆற்றின் மேற்குப் பகுதிக்கு கட்டாயமாக இடமாற்றம் செய்ய அமெரிக்க அரசாங்கக் கொள்கையை வகைப்படுத்தியது.
அமெரிக்கப் பழங்குடிகளை அகற்றுதல் சட்டம், பழங்குடியினரை தன்னார்வமாக இடமாற்றம் செய்தாலும், அது பெரும்பாலும் அரசு அதிகாரிகளால் தவறாகப் பயன்படுத்தப்பட்டது. தொடர்ந்து பல பத்தாண்டுகளாக, பூர்வீக அமெரிக்கர்களுக்காக ஒதுக்கப்பட்ட மேற்கத்திய நிலங்களில் கூட வெள்ளைக் குடியேற்றக்காரர்கள் ஆக்கிரமித்தனர்.
# தொல்குடி அமெரிக்கர்களின் பண்பாட்டு ஒருங்கிணைப்பு

## பழங்குடியினர்கள் விவகார அலுவலகம்

அமெரிக்கப் பழங்குடியினர் விவகாரங்களுக்கான அலுவலகம் 11 மார்ச் 1824 அன்று அமெரிக்க பாதுகாப்புத் துறையின் கீழ் ஒரு அலுவலகமாக நிறுவப்பட்டது. 1849ஆம் ஆண்டில், இப்பபணியகம் உள்துறைத் துறைக்கு மாற்றப்பட்டது. ஏனெனில் அதன் பல பொறுப்புகள் பெரிய நில சொத்துக்களை வைத்திருப்பது மற்றும் அகற்றுவது தொடர்பானது.
# தொல்குடி அமெரிக்கர்களின் பண்பாட்டு ஒருங்கிணைப்பு

## பழங்குடியினரை அமெரிக்கமயமாக்கல் மற்றும் ஒருங்கிணைப்பு (1857–1920)

பழங்குடி அமெரிக்க மக்களின் நண்பர்கள் என்று அழைத்துக் கொண்ட கத்தோலிக்க திருச்சபையினர் மற்றும் [[சீர்திருத்தத் திருச்சபை]யினர், அரசு அதிகாரிகளின் உதவியுடன், பழங்குடி குழந்தைகளை அவர்தம் குடும்பத்திலிருந்து பிரித்து தங்களது உறைவிடப் பள்ளிகளில் சேர்த்து, மேற்கத்திய கல்வி, பண்பாடு, நாகரிகம், பழக்க வழக்கங்கள், ஆங்கிலக் கல்வியுடன் கிறிஸ்தவ வழிபாடுகளும் கற்றனர். இதனால் பழங்குடி குழந்தைகள் மேற்கத்திய கலாச்சாரத்துடன் வாழக் கற்றுக்கொண்டனர்.  
பழங்குடியின குழந்தைகளுக்காக வட அமெரிக்காவில் 400க்கும் மேற்பட்ட உறைவிடப் பள்ளிகள் திருச்சபைகளின் நிர்வாகத்தில் கட்டப்பட்டது. சுமார் 1,00,000 பூர்வீக அமெரிக்கர்களின் குழந்தைகளை இந்தப் பள்ளிகளில் கட்டாயப்படுத்தி சேர்க்கப்பட்டனர். இக்குழந்தைகள் தங்கள் சொந்த மொழி, பெயர் மற்றும் பூர்வீக அடையாளங்களை விட்டுக்கொடுக்க கட்டாயம் ஏற்பட்டது. மேலும் பெரிய குழந்தைகளை ஒப்பந்த வேலையாட்களாக வெள்ளையர் குடும்பங்களில் அனுப்பினர். 1969 மற்றும் 1974ஆம் ஆண்டில் அமெரிக்க இந்திய விவகாரங்களுக்கான சங்கம், அனைத்து இந்தியக் குழந்தைகளில் 25-35% பேர் தங்கள் குடும்பங்களில் இருந்து பிரிக்கப்பட்டு வளர்ப்பு இல்லங்கள், தத்தெடுப்பு வீடுகள் அல்லது நிறுவனங்களில் தங்க வைக்கப்பட்டனர். மேலும் 90% வேலைவாய்ப்புகள் இந்தியரல்லாத வீடுகளில் இருந்தன. தங்களுடைய குழந்தைகளை உறைவிடப் பள்ளிகளுக்கு அழைத்துச் செல்வதை எதிர்த்த பெற்றோர்கள் சிறையில் அடைக்கப்பட்டு அவர்களிடமிருந்து வலுக்கட்டாயமாக அழைத்துச் செல்லப்பட்டனர். 1928ஆம் ஆண்டு உள்துறைத் துறையால் நியமிக்கப்பட்ட ஒரு புலனாய்வு அறிக்கை, பூர்வீக அமெரிக்க உறைவிடப் பள்ளிகளின் நிலைமைகளைக் கண்டித்தது. போதிய உணவு இன்மை, நெரிசலான தங்குமிடங்கள், மோசமான மருத்துவ பராமரிப்பு மற்றும் சுரண்டல் குழந்தை தொழிலாளர் நடைமுறைகள் ஆகியவற்றை மேற்கோள் காட்டியது. 1930களில், பெரும்பாலான உறைவிடப் பள்ளிகள் மூடப்பட்டன.
# தொல்குடி அமெரிக்கர்களின் பண்பாட்டு ஒருங்கிணைப்பு

## இதனையும் காண்க

- அமெரிக்க முதற்குடிமக்கள்
- ஐக்கிய அமெரிக்காவிலுள்ள தொல்குடி அமெரிக்கர்
- வூண்டட் நீ படுகொலை
- கனடியப் பழங்குடி மக்கள்
- கனடா பூர்வகுடிகளின் உறைவிடப் பள்ளிகள்
- 2021 கனடா பூர்வ குடிகள் உறைவிடப் பள்ளிகளில் பிணக்குழிகள் கண்டுபிடிப்பு
# மல்ஸ்ரீ துன்

**மல்ஸ்ரீ துன்**என்பது ஒரு நேபாள இந்து நியூவா கலைவடிவம் ஆகும். இது, மாலாஸ்ரீ துன் அல்லது மல்ஸ்ரீ தூன் எனவும் அழைக்கப்படுகிறது. இதில் இசைக்கலைஞர்கள் பாரம்பரிய ராகம் மற்றும் தாள அமைப்பை அடிப்படையாகக் கொண்ட பக்தி இசையை நிகழ்த்துகிறார்கள். நேபாள இசையில், துன் தஷைனின் முக்கிய இசையாக இணைக்கப்பட்டுள்ளது. நேபாளத்தின் மிகப்பெரிய இந்து பண்டிகையான தஷைன் வந்துவிட்டது என்பதை அறிவிக்கும் இசையாக இது உள்ளது. மாலாஸ்ரீ துன் நேபாளத்தின் பழமையான பக்தி இசைகளில் ஒன்றாகும், இதன் தோற்றம் 17 ஆம் நூற்றாண்டில் உள்ளது. மல்ஸ்ரீ துன் முதலில் காத்மாண்டு பள்ளத்தாக்கிலிருந்த நெவாரி கலாச்சாரத்தைச் சேர்ந்தது. மேலும் இது நெவாரி கலாச்சாரத்தின் ஒரு நாட்டுப்புற இசையாக வளர்ந்தது. பின்னர் இந்த இசை, நேபாளி கலாச்சாரத்துடன் ஒன்றிணைந்து நேபாளத்தின் மிகப்பெரிய திருவிழாவான தஷைனின் பாரம்பரிய இசையாக மாறியது.
# மல்ஸ்ரீ துன்

## வரலாறு

உன்னதமான இந்த பக்தி இசை ஆயிரம் ஆண்டுகளுக்கும் மேலாக நேபாளத்தில் உள்ளது. 11 முதல் 17 ஆம் நூற்றாண்டுக்கு இடைப்பட்ட காலத்தில் காத்மாண்டுவில் இலக்கியச் செயல்பாடு அதிகரித்தது. இந்த புத்தகம் நாட்டிய சாஸ்திரத்தின் பிற்சேர்க்கையாக பக்தபூர் மன்னர் ஜகத் ஜோதி மல்லா மற்றும் அவரது மந்திரி வன்ஷமணி ஓஜா ஆகியோரால் எழுதப்பட்டது.  
பருவங்கள், அவற்றின் திருவிழாக்கள் மற்றும் அவற்றுடன் வரும் இசை பின்வருமாறு
| க்ரிஷ்மா (கோடை) | சித்தினகா முதல் கதாமுக சாரே வரை | சின்ஜியா |  |  |
| --- | --- | --- | --- | --- |
| வர்ஷா (பருவமழை) | கதாமுக சாரே முதல் யன்லா புன்ஹி வரை | துகாஜ்யா |  |  |
| ஷரத் (இலையுதிர் காலம்) | சிலு மையே |  |  |  |
| ஹேமந்த் (குளிர்காலம்) | தாஷைன் (மோகனி) | மல்ஸ்ரீ | தாஷைனின் இசையாக பிரதான நேபாள இசையில் இணைக்கப்பட்டது |  |
| ஷிஷிர் | ஹோலி மையே |  |  |  |
| வசந்தா | வசந்த பஞ்சமி முதல் புத்த ஜெயந்தி வரை | வசந்தா | வசந்த பஞ்சமி அன்று நாசால்சௌக்கில் நேபாள நாட்டின் தலைவருக்காக இசைக்கப்பட்டது. | } |
இந்த மெல்லிசை நிகழ்ச்சி, மல்ஸ்ரீ துன் அல்லது தஷைன் துன் வெவ்வேறு இசைக்கருவிகளைப் பயன்படுத்தி இசைக்கப்படுகிறது, ஆனால் இதன் முக்கிய கருவிகள் சித்தார் மற்றும் தபலா ஆகும். இந்த இரண்டு இசைக்கருவிகளும் இந்த மெல்லிசை இசையை தோற்றுவித்த குறியீடுகளுடன் அழகாக இணைக்கப்பட்டுள்ளன. இப்போதெல்லாம், இந்த இசையை இசைக்க, கிட்டார், டிரம்ஸ் போன்ற பல்வேறு கருவிகளைப் பயன்படுத்துபவர்களை நாம் காணலாம். இந்த இசையை கேட்பவர்களுக்கு, மிகவும் புத்துணர்ச்சியையும், மகிழ்ச்சியையும் தருவதாக உள்ளது. இது கேட்பவர் அனைவரையும் கொண்டாட்டத்தின் மனநிலைக்கு அழைத்துச் செல்கிறது, இது இந்த மெல்லிசை 'துனின்' அழகான பகுதியாகும். எனவே, மல்ஸ்ரீ துனில் உள்ள தஷைன் துன் ஒரு அழகான இசையாகும், இது நேபாளத்தின் மிகவும் விமரிசையாக நடக்கும் மற்றும் எதிர்பார்க்கப்பட்ட திருவிழாவான தஷைனுக்கு மிகவும் முக்கியமானதாக உள்ளது.
# இசுமாயில் சப்ரி அமைச்சரவை

**இசுமாயில் சப்ரி அமைச்சரவை** அல்லது **மலேசியாவின் 22-ஆவது அமைச்சரவை** (மலாய்: *Kabinet Ismail Sabri*; ஆங்கிலம்: *Ismail Sabri Cabinet*; சீனம்: 沙比里内阁); என்பது மலேசியப் பிரதமர் இசுமாயில் சப்ரி யாகோப் தலைமையிலான மலேசியாவின் 22-ஆவது அமைச்சரவை ஆகும்.  
2021 ஆகத்து 21-ஆம் தேதி, மலேசியாவின் 9-ஆவது பிரதமராக டத்தோ ஸ்ரீ இசுமாயில் சப்ரி யாகோப் (*Ismail Sabri Yaakob*) நியமிக்கப்பட்ட பின்னர், 2021 ஆகத்து 30-ஆம் தேதி, இந்த 22-ஆவது அமைச்சரவை அறிவிக்கப்பட்டது.. இந்த அமைச்சரவை மலேசிய குடும்ப அமைச்சரவை (*Malaysian Family Cabinet*) என்றும் அழைக்கப்படுகிறது.
# இசுமாயில் சப்ரி அமைச்சரவை

## பொது

இந்த அமைச்சரவையின் நிர்வாகம் 4 முக்கிய அரசியல் கூட்டணிகளை ஒருங்கிணைத்து உருவாக்கப்பட்டது.  
- பாரிசான் (*Barisan Nasional*) 4 கட்சிகள்.
- பெரிக்காத்தான் (*Perikatan Nasional*) 5 கட்சிகள்.
- சரவாக் கூட்டணி (*Gabungan Parti Sarawak*) 4 கட்சிகள்.
- சபா கூட்டணி (*Parti Bersatu Sabah*).  
டத்தோ ஸ்ரீ இசுமாயில் சப்ரியின் அமைச்சரவைக்கு சுயேச்சை நாடாளுமன்ற உறுப்பினர்களும் ஆதரவு அளித்துள்ளனர்.
# இசுமாயில் சப்ரி அமைச்சரவை

## வரலாறு

மார்ச் 1, 2020-இல், பாக்காத்தான் ஹரப்பான் கூட்டணியில் இருந்து மலேசிய ஐக்கிய மக்கள் கட்சி (*Parti Pribumi Bersatu Malaysia*) (**BERSATU**) வெளியேறியது. அதன் பின்னர் மக்கள் நீதிக் கட்சியின் (*Parti Keadilan Rakyat*) (**PKR**) துணைத் தலைவர் அஸ்மின் அலியின் (*Azmin Ali*) தலைமையிலான நாடாளுமன்ற உறுப்பினர்கள் பலர் பாக்காத்தான் ஹரப்பான் கூட்டணியில் இருந்து வெளியேறினர். இவற்றைத் தொடர்ந்து மகாதீர் பின் முகமது தன் பிரதமர் பதவியைத் துறப்பு செய்தார்.  
மலேசியாவின் மாமன்னர், யாங் டி பெர்துவான் அகோங் (*Yang di-Pertuan Agong*) சுல்தான் அப்துல்லா (*Abdullah of Pahang*), பின்னர் மலேசிய நாடாளுமன்றத்தின் அனைத்து உறுப்பினர்கள்; மற்றும் அரசியல் கட்சித் தலைவர்களைச் சந்தித்தார்.
# இசுமாயில் சப்ரி அமைச்சரவை

## வரலாறு

### முகிதீன் யாசின் நிர்வாகம்

இறுதியில் எட்டாவது பிரதமராக பெர்சத்துவின் (*BERSATU*) தலைவரான முகைதின் யாசினை மலேசியாவின் மாமன்னர் நியமித்தார். அதன் பின்னர் முகிதீன் யாசின் ஒரு கூட்டணி அரசாங்கத்தை அமைத்தார். அதற்கு பெரிக்காத்தான் நேசனல் கூட்டணி அரசாங்கம் (*Coalition Government of Perikatan Nasional*) என்று பெயர் வைக்கப்பட்டது. முகிதீன் யாசின் நாட்டின் எட்டாவது பிரதமரானார்.  
தொடர்ந்து 2021 சனவரியில் மலேசியா அவசரகால நிலையை (*2021 Malaysian State of Emergency*) அறிவித்தது. மலேசியாவில் மோசம் அடைந்து வந்த கோவிட்-19 பெருந்தொற்று (*COVID-19 Pandemic in Malaysia*), 2021-ஆம் ஆண்டின் மத்தியில் பெரிக்காத்தான் நேசனல் கூட்டணியை மேலும் சீர்குலைத்தது.  
பெரும்பான்மை ஆதரவை இழந்த பெரிக்காத்தான் நேசனல் கூட்டணி அரசாங்கம், அதை மீண்டும் பெறுவதற்கான முயற்சிகளை மேற்கொண்டது. இருப்பினும் பொதுவான நல்ல ஒரு முடிவைக் காண முடியவில்லை. அனைத்து முயற்சிகளும் தோல்வி அடைந்ததால், பிரதமர் முகிதீன் யாசின் அமைச்சரவை (*Muhyiddin Cabinet*) 16 ஆகத்து 2021-இல் பதவி துறப்பு செய்தது.
# இசுமாயில் சப்ரி அமைச்சரவை

## வரலாறு

### இசுமாயில் சப்ரி அமைச்சரவை

நான்கு நாட்களுக்குப் பிறகு, 2021 ஆகத்து 20-ஆம் தேதி, தேசிய ஐக்கிய மலாய்க்காரர்கள் அமைப்பு எனும் அம்னோவின் (**UMNO**) துணைத் தலைவர் இசுமாயில் சப்ரி யாகோப் (*Ismail Sabri Yaakob*); மலேசியாவின் மாமன்னர், யாங் டி பெர்துவான் அகோங் அவர்களால் பிரதமராக நியமிக்கப்பட்டார். அந்தக் கட்டத்தில் இசுமாயில் சப்ரி யாகோப் பெரும்பாலான நாடாளுமன்ற உறுப்பினர்களின் ஆதரவைப் பெற்று இருந்தார்.  
இசுமாயில் சப்ரியின் அரசாங்கம் பாக்காத்தான் ஹரப்பான் கூட்டணியுடன் புரிந்துணர்வு ஒப்பந்தத்தில் (*Memorandum of Understanding*) கையெழுத்திட்டது. அந்த ஒப்பந்தம் அப்போதைக்கு ஒரு வலுவான அரசியல் உறுதிபாட்டிற்கான (*Political Stability*) முயற்சியாகும்.
# இசுமாயில் சப்ரி அமைச்சரவை

## வரலாறு

### துணைப் பிரதமர் பதவியில் வெற்றிடம்

2021 ஆகத்து 27-ஆம் தேதி, இசுமாயில் சப்ரி 32 அமைச்சர்கள் மற்றும் 38 துணை அமைச்சர்கள் கொண்ட தன் அமைச்சரவையை அறிவித்தார். துணைப் பிரதமர் பதவி காலியாக இருந்தது. மாறாக, அத்தகைய தேவை ஏற்பட்டால், பிரதமர் இசுமாயில் சப்ரி இல்லாத நேரத்தில், மூத்த அமைச்சர்கள் பிரதமருக்காகப் பிரதிநிதித்துவம் செய்வார்கள் என்று அறிவிக்கப்பட்டது.
# பீகார் செரீப்

**பீகார் செரீப்** (**Bihar Sharif**), இந்தியாவின் பிகார் மாநிலத்தின் நாலந்தா மாவட்டத்தின் நிர்வாகத் தலைமையிட நகரம் மற்றும் மாநகராட்சி ஆகும். இது பாட்னாவிற்கு தென்கிழக்கே 69.6 கிலோ மீட்டர் தொலைவில் உள்ளது. இந்நகரம் தெற்கு பிகாரின் வணிகம், பொருளாதாரம், கல்வி, சுற்றுலா மற்றும் வேளாண்மையின் முக்கிய மையம் ஆகும். 14-ஆம் நூற்றாண்டின் பாலப் பேரரசு காலத்தில் இந்நகரத்தின் ஒடந்தபுரியில் பெரிய விகாரையுடன், பௌத்த பல்கலைக்கழகமும் கட்டப்பட்டது. நாளந்தா பல்கலைக்கழகம் மற்றும் இந்நகரத்தில் இருந்த ''நாலந்தா மகாவிகாரையை தில்லி சுல்தானின் தளபதி பக்தியார் கில்ஜி அழித்து சிதைத்தார்.
# பீகார் செரீப்

## மக்கள் தொகை பரம்பல்

2011 இந்திய மக்கள் தொகை கணக்கெடுப்பு படி பீகார் செரீப் மாநகரத்தின் மக்கள் தொகை 2,97,268 ஆகும். பாலின விகிதம் 1000 ஆண்களுக்கு பெண்கள் 927 வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் ஆகவுள்ளனர். இதன் சராசரி எழுத்தறிவு 75.30% ஆகவுள்ளது. இதன் மக்கள் தொகையில் இந்துக்கள் 65.86%, இசுலாமியர் 33.59% மற்றும் பிறர் 0.55% ஆகவுள்ளனர்.
# பீகார் செரீப்

## போக்குவரத்து

### தொடருந்து நிலையம்

பீகார் செரீப் தொடருந்து சந்திப்பு நிலயம் புது தில்லி மற்றும் பாட்னா நகரங்களுடன் இணைக்கப்பட்டுள்ளது.
# கல்யாணி கஜபதி

**கல்யாணி கஜபதி** (*Kalyani Gajapati*) அல்லது **கல்யாணி தேவி** என்பவர் பர்லாகேமுண்டி கங்கா வம்சத்தின் தற்போதைய தலைவர் ஆவார். இவர் பரலக்கெமுண்டியின் கங்கா வம்சத்திற்குத் தலைமை தாங்கிய முதல் பெண்மணி ஆனார்.
# கல்யாணி கஜபதி

## வாழ்க்கை

கல்யாணி கஜபதி பெங்களூரில் தனது கல்வியைத் தொடர்ந்ததாலும், சென்னை அரண்மனைக்கு எப்போதாவது சென்று வருவதாலும், தனது ஆரம்ப ஆண்டுகளை பரலகமுண்டியிலிருந்து விலகிக் கழித்தார்.  
கல்யாணி கஜபதி புவனேசுவரத்தில் தனது தந்தை கோபிநாத் கஜபதி நாராயண் டியோ இறந்த பிறகு, 10 ஜனவரி 2020 அன்று 50 வயதில் முடிசூட்டினார். இவர் வம்சத்தின் 17வது தலைவி இவராவார். அரண்மனை அருகே உள்ள இராமசுவாமி கோவிலில் பூஜை முடிந்ததும், கல்யாணி ஊர்வலமாகத் தர்பார் மண்டபத்திற்கோ அழைத்துச் செல்லப்பட்டார். இங்கு இவர் இளவரசியின் உடையில் சிம்மாசனத்தில் அமர்ந்தாள். முடிசூட்டுக்குப் பிறகு, கல்யாணி தனது முதல் உத்தரவைப் பிறப்பித்தார்: இதன் பின்னரே இவரின் தந்தையின் இறுதிச் சடங்கு மற்றும் தகனம் நடைபெற்றது.  
கல்யாணி கஜபதி 2019 பிப்ரவரியில் அரசியல் கட்சியான பிஜு ஜனதா தளத்தில் சேர்ந்தார்.
# கல்யாணி கஜபதி

## மேலும் பார்க்கவும்

- கீழைக் கங்கர் வம்சம்
# மஞ்சு பாசு

**மஞ்சு பாசு** (*Manju Basu*) என்பவர் இந்திய அரசியல்வாதியும் அகில இந்திய திரிணாமுல் காங்கிரசின் அரசியல்வாதியும் மற்றும் நோபரா சட்டமன்ற உறுப்பினரும் ஆவார்.
# மஞ்சு பாசு

## திருமண வாழ்க்கை

மனிதநேயம் மற்றும் கல்வியில் பட்டதாரியான மஞ்சு, தொழில் ரீதியாக பள்ளி ஆசிரியராக இருந்தார். மஞ்சு பாசுவின் கணவர் பிகாஷ் பாசு பள்ளி ஆசிரியர் ஆவார்.
# மஞ்சு பாசு

## அரசியல்

மஞ்சுவின் கணவர் 2000ஆம் ஆண்டில் தேர்தலுக்கு முன்னதாக கொல்லப்பட்டதை அடுத்து, மஞ்சு தீவிர அரசியலில் நுழைந்தார்.  
மஞ்சு பாசு 2001-ல் நோபராவிலிருந்து திரிணாமுல் காங்கிரசு வேட்பாளராக நியமிக்கப்பட்டார். இத்தேர்தலில் மஞ்சு வெற்றி பெற்றார். இருப்பினும், இவர் 2006-ல் தோல்வியடைந்தார். ஆனால் 2011-ல் மீண்டும் வென்றார். 2016 பொதுத் தேர்தலில் மீண்டும் தொகுதியை இழந்தார். இத்தொகுதியில் காங்கிரசு வேட்பாளர் மதுசூதன் கோஷ் வெற்றி பெற்றார். மீண்டும், 2021 மேற்கு வங்க சட்டமன்றத் தேர்தலில் இவர் தனது நெருங்கிய போட்டியாளரான பாஜக<nowiki/>வின் சுனில் சிங்கைத் தோற்கடித்தார்.
# சந்தோசு சௌத்ரி

**சந்தோசு சௌத்ரி** (*Santosh Chowdhary*)(பிறப்பு 5 அக்டோபர் 1944) என்பவர் இந்தியத் தேசிய காங்கிரசு கட்சியினைச் சேர்ந்த இந்திய அரசியல்வாதி ஆவார். இவர் 2009-ல் ஹோஷியார்பூர் மக்களவைத் தொகுதியிலிருந்து இந்திய நாடாளுமன்றத்தின் கீழ் சபையான மக்களவைக்குத் தேர்ந்தெடுக்கப்பட்டார். இவர் இதற்கு முன்பு 1992 மற்றும் 1999-ல் பஞ்சாப் பில்லூர் தொகுதியிலிருந்து சட்டமன்ற உறுப்பினராகத் தேர்ந்தெடுக்கப்பட்டார். இவர் சபாய் கரம்சாரிகளுக்கான தேசிய ஆணையத்தின் தலைவராக இருந்தார்.
# டெபோரா சாம்சன்

**டெபோரா சாம்சன்** (*Deborah Sampson*) என்று அழைக்கப்படும் **டெபோரா சாம்ப்சன் கனெட்**, 17, திசம்பர், 1760 அன்று அமெரிக்காவின் மாசசூசெட்ஸில் உள்ள பிளம்ப்டனில் பிறந்தார். அக்காலத்தில் படைத்துறையில் பெண்கள் பணியாற்ற அனுமதி இல்லாத காரணத்தினால் இவர் ஒரு ஆணாக வேடமிட்டு, **ராபர்ட் சர்ட்லிஃப்** என்ற பெயரில் அமெரிக்க விடுதலைப் படையில் இணைந்து அமெரிக்க புரட்சிப் போரில் கலந்துகொண்டார். 1783 ஆம் ஆண்டு பிலடெல்பியாவில் காய்ச்சலால் பாதிக்கப்பட்டு அவருக்கு மருத்துவ சிகிச்சை தேவைப்பட்டபோது அவரது பாலினம் வெளிப்படது. அதுவரை சுமார் 17 மாதங்கள் இவர் ஆண் வேடத்தில் இருந்து போரில் ஈடுபட்டார் இருடைய உண்மையான அடையாளம் இவருடைய தளபதிக்குத் தெரியப்படுத்தப்பட்ட பிறகு, இவர் வெஸ்ட் பாயிண்டில் மரியாதையுடன் படையிலிருந்து வெளியேற்றபட்டார்.
# அனுராதபுரம் மகாவிகாரை

யில் முதல் தூபியின் மாதிரி சிற்பம், இடம்: அனுராதபுரம் மகாவிகாரை]]
**அனுராதபுரம் மகாவிகாரை** (**Anuradhapura Maha Viharaya**), இலங்கையின் வடமத்திய மாகாணத்தில் உள்ள அனுராதபுரம் நகரத்தில் அமைந்த தேரவாத பௌத்த சமயத்தின் பெரிய விகாரை ஆகும். அனுராதபுர இராச்சியத்தை கிமு 247 முதல் 207 முடிய ஆண்ட மன்னர் தேவநம்பிய தீசன் இந்த மகாவிகாரையை, தனது தலைநகராக இருந்த அனுராதபுரத்தில் நிறுவினார். இவ்விகாரையில் தேரவாத பௌத்த பிக்குகள் தியானம் செய்து கொண்டு, கௌதம புத்தரை வழிபட்டனர்.
# அனுராதபுரம் மகாவிகாரை

## இதனையும் காண்க

- ஜேத்தவனராமயா
# ஒடந்தபுரி

**ஒடந்தபுரி மகாவிகாரை** (**Odantapuri**), இந்தியாவின் பிகார் மாநிலத்தின் நாலந்தா மாவட்டத்தின் தலைமையிடமான பிகார் செரீப் நகரத்தில் இருந்த பெரிய பௌத்த விகாரை மற்றும் கல்வி நிலையம் ஆகும். இந்த விகாரையை பாலப் பேரரசர் முதலாம் கோபாலன் பொ.ஊ. 8 அல்லது 8ஆம் நூற்றாண்டில் நிறுவினார்.  
பொ.ஊ. 1100களின் இறுதியில் தில்லி சுல்தானின் படைத்தலைவர் பக்தியார் கில்ஜி பிகார் படையெடுத்த போது, ஒடந்தபுரி கோட்டை, மகாவிகாரை மற்றும் நாளந்தா பல்கலைக்கழகத்தை இடித்து தரைமட்டம் ஆக்கினார்.
# திரேசா கோக்

**திரேசா கோக் சு சிம்** (மலாய்: *Teresa Kok Suh Sim*; சீனம்: 郭素沁; ஆங்கிலம்: *Teresa Kok Suh Sim*) (பிறப்பு: 31 மார்ச் 1964) என்பவர் முன்னாள் பாக்காத்தான் (*Pakatan Harapan*) நிர்வாகத்தில் 2018 சூலை முதல் 2020 பிப்ரவரி வரையில் மலேசிய தோட்டத் தொழில் மற்றும் மூலப் பொருட்கள் அமைச்சராக பணியாற்றிய மலேசிய அரசியல்வாதி ஆவார்.  
1999 நவம்பர் முதல் செபுத்தே நாடாளுமன்றத் தொகுதியின் உறுப்பினராக (MP) பணியாற்றி வருகிறார். அத்துடன் 2008 மார்ச் தொடங்கி 2013 மே மாதம் வரையில் சிலாங்கூர் மாநில சட்டமன்ற செயற்குழு உறுப்பினராகவும் (*Selangor State Executive Councillor*); சிலாங்கூர் மாநில கின்ராரா சட்டமன்ற உறுப்பினராகவும் (*Selangor State Kinrara State Constituency*) பணியாற்றியவர் ஆகும்.  
தற்போது இவர் ஆளும் பாக்காத்தான் (*Pakatan Harapan*) கூட்டணியின் ஓர் அங்கமான ஜனநாயக செயல் கட்சியின் (*Democratic Action Party*) உறுப்பினரும் ஆவார்.
# திரேசா கோக்

## பொது

கோலாலம்பூரில் பிறந்து வளர்ந்த திரேசா கோக், சீன வம்சாவளியைச் சேர்ந்த மூன்றாம் தலைமுறை மலேசியர் ஆகும். இவரின் மூதாதையர்கள் சீனாவின் குவாங்டாங் மாநிலத்தில் (*Guangdong Province*) உள்ள ஊய்சோ பகுதியைச் சேர்ந்தவர்கள்.  
சீன மொழியின் ஒரு பிரிவான கேசிய மொழி (*Hakka*); மற்றும் கண்டோனீயம் (*Cantonese*) ஆகிய மொழிகளில் சரளமாகப் பேசக் கூடியவர். மலாய் மொழி, ஆங்கிலம் மொழிகளிலும் தேர்ச்சி பெற்றவர். இவர் ஒரு கத்தோலிக்கர்.
# திரேசா கோக்

## பொது

### தத்துவத் துறையில் முதுகலை பட்டம்

1990இல் மலேசிய அறிவியல் பல்கலைக்கழகத்தில் (*Universiti Sains Malaysia*) தகவல்தொடர்பு துறையில் இளங்கலை பட்டம் பெற்றார். மேலும் மலாயா பல்கலைக்கழகத்தில் தத்துவத் துறையில் முதுகலை பட்டம் பெற்றார்.
முதுகலை பட்டத்திற்கு "டாக்டர் மகாதீரின் சகாப்தத்தில் (1981-2001) அம்னோவில் பிரிவுவாதம்" (*Factionalism in Umno During Dr Mahathir's Era: 1981–2001*) என்ற தலைப்பில் ஆய்வுகள் செய்தார். மலேசியாவின் சின் சிவ் டெய்லி (*Sin Chew Daily*) சீன நாளிதழுக்கு எழுதி வருகிறார்.
# திரேசா கோக்

## அரசியல் வாழ்க்கை

1990 முதல் 1995 வரை மலேசியாவின் எதிர்க்கட்சித் தலைவர் லிம் கிட் சியாங்கின் (*Lim Kit Siang*) அரசியல் செயலாளராக இருந்தார். 1995-ஆம் ஆண்டு மலேசியப் பொதுத் தேர்தலில், ஈப்போ பாராட் நாடாளுமன்றத் தொகுதியில் ஜனநாயக செயல் கட்சியின் சார்பில் போட்டியிட்டார்.  
ஆனாலும் மலேசிய சீனர் சங்க (*Malaysian Chinese Association*) வேட்பாளரால் தோற்கடிக்கப்பட்டார். அதன் பிறகு தன் படிப்பை மேற்கொள்வதற்காக அரசியல் செயலாளர் பதவியை ராஜினாமா செய்தார். பின்னர் 1996 முதல் 1998 வரை பர்மாவில் மக்களாட்சியை ஊக்குவிக்கும் அரசியல் தலைவர்கள் வலையமைப்பின் செயலகத்தில் (*Secretariat of the Political Leaders Network Promoting Democracy in Burma*) பகுதிநேரமாகப் பணியாற்றினார்.
# திரேசா கோக்

## அரசியல் வாழ்க்கை

### வாக்குகள் பெரும்பான்மை

1999-ஆம் ஆண்டு மலேசியப் பொதுத் தேர்தலில், கோலாலம்பூர், செபுத்தே நாடாளுமன்றத் தொகுதியில் 5,200 பெரும்பான்மையில் திரேசா கோக் வெற்றி பெற்றார். மேலும் 2004-ஆம் ஆண்டு மலேசியப் பொதுத் தேர்தலில் 12,895 பெரும்பான்மையுடன் மீண்டும் தேர்ந்தெடுக்கப்பட்டார். அவரின் இந்த வெற்றி அப்போதைக்கு மிகப்பெரிய வாக்குகள் பெரும்பான்மை என அறியப்படுகிறது.  
2008-ஆம் ஆண்டு பொதுத் தேர்தலில், 36,492 பெரும்பான்மையில் செபுத்தே தொகுதியைத் தக்க வைத்துக் கொண்டார். இது மலேசியாவில் எந்தத் தொகுதியிலும் இல்லாத மிகப்பெரிய பெரும்பான்மையாக அறியப் படுகிறது. மற்றும் அதே வேளையில் சிலாங்கூர் மாநில சட்ட மன்றத்தின் கின்ராரா தொகுதியிலும் (*Kinrara State Constituency*) வெற்றி பெற்றார்.
# திரேசா கோக்

## அரசியல் வாழ்க்கை

### 2013 பொதுத் தேர்தல் சாதனை

அதன் பின்னர் அவர் புதிய சிலாங்கூர் மாநில சட்ட மன்றத்தின் செயற்குழுவிற்கு (*Selangor State Executive Council*) தேர்ந்தெடுக்கப்பட்டார்; இதன் தொடர்ச்சியாக அனைத்து நிதிகளும் மலேசியர்களுக்கு வழங்கப்படுவதை உறுதி செய்வதற்காக உருவாக்கப்பட்ட முதலீடு, வர்த்தகம் மற்றும் தொழில்துறைக்கு அமைச்சராக (*Executive Councillor*) நியமிக்கப்பட்டார்.  
2013-ஆம் ஆண்டு பொதுத் தேர்தலில், அவர் மீண்டும் செபுத்தே தொகுதியில் வெற்றி பெற்றார். இந்த முறை செபுத்தே தொகுதியின் மொத்த வாக்குகளில் 86 விழுக்காடு வாக்குகளைப் பெற்று சாதனையும் படைத்தார். 2018 பொதுத் தேர்தலில் ஐந்தாவது முறையாக செபுதே தொகுதிக்கு மீண்டும் தேர்ந்தெடுக்கப்பட்டார்.  
இறுதியாக 2022 பொதுத் தேர்தலில் 73,234 வாக்குகள் (83.74%) பெரும்பான்மையில் வெற்றி பெற்றார்.
# திரேசா கோக்

## சர்ச்சைகள்

2008-ஆம் ஆண்டில், உள்நாட்டுப் பாதுகாப்புச் சட்டத்தின் கீழ் (*Internal Security Act*) கைது செய்யப்பட்டார். இந்தச் சட்டத்தின் கீழ், குற்றம் ஏதேனும் இருந்தாலும் அதை வெளியிட வேண்டிய அவசியம் காவல்துறைக்கு இல்லாததால், திரேசா கோக் எதற்காகக் கைது செய்யப்பட்டார் எனும் விவரங்கள் வெளியிடப்படவில்லை.  
மலாய் நாளிதழ் உத்துசான் மலேசியா (*Utusan Malaysia*), அவர் பூச்சோங்கில் உள்ள ஒரு மசூதிக்கு அசான் (*Azan*) செய்யும் போது ஒலிபெருக்கிகளைப் பயன்படுத்த வேண்டாம் என்று "அறிவுரை" செய்ததாக செய்தி வெளியிட்டது. திரேசா கோக் அந்தக் குற்றச்சாட்டை மறுத்தார். மசூதியில் அசான் ஒலிபரப்பப் படாததற்கு, பழுதடைந்த ஒலிபெருக்கி அமைப்புதான் காரணம் என்பது பின்னர் தெரியவந்தது.  
அவர் 19 செப்டம்பர் 2008-இல் விடுவிக்கப்பட்டார். பின்னர் 2008 செப்டம்பர் 27-ஆம் தேதி, இரண்டு மொலோடோவ் வெடிச் சாதனங்கள் (*Molotov Cocktails*) அவரின் வீட்டின் வளாகத்தில் வீசப்பட்டன. அதனுடன் ஓர் எச்சரிக்கை கடிதமும் இருந்தது. அந்தச் சம்பவத்தில் யாரும் காயம் அடையவில்லை.
# சந்திரிமா சாகா

**சந்திரிமா சாகா** (*Chandrima Shaha*)(பிறப்பு 14 அக்டோபர் 1952) என்பவர் இந்திய உயிரியலாளர் ஆவார். 2023 சனவரி நிலவரப்படி, இவர் கொல்கத்தாவில் உள்ள இந்திய வேதியியல் உயிரியல் நிறுவனத்தில் ஜே. சி. போசு இருக்கையின் புகழ்பெற்ற பேராசிரியராக உள்ளார். சாகா தடுப்பித்திறனையல் தேசிய ஆய்வு நிறுவனத்தில் முன்னாள் இயக்குநரும் முன்னாள் பேராசிரியரும் ஆவார். இவர் இந்தியத் தேசிய அறிவியல் கழகத்தின் தலைவராக 2020 முதல் 2022 வரையிலான காலத்திலும் இதே நிறுவனத்தில் 2016 முதல் 2018 துணைத் தலைவராக (சர்வதேச விவகாரங்கள்) இருந்தார். இவர் உலக அறிவியல் அகாதமி, இந்திய தேசிய அறிவியல் அகாதமி, இந்திய அறிவியல் கழகம், தேசியத் அறிவியல் கழகம், இந்தியா மற்றும் மேற்கு வங்க அறிவியல் மற்றும் தொழில்நுட்ப அகாதமி ஆகியவற்றின் தேர்ந்தெடுக்கப்பட்ட உறுப்பினர் ஆவார்.
# சந்திரிமா சாகா

## கல்வி

சாகா கொல்கத்தா பல்கலைக்கழகத்தில் பட்டம் பெற்றார். இந்திய வேதியியல் உயிரியல் நிறுவனத்தில் 1980-ல் முனைவர் பட்ட ஆராய்ச்சியை முடித்தார். தனது முது முனைவர் பட்ட ஆராய்ச்சிக்காகச் சாகா 1980 முதல் 1982 வரை கன்சாஸ் பல்கலைக்கழக மருத்துவ மையத்திலும், பின்னர் 1983 முதல் 1984 வரை நியூயார்க் நகரத்தின் மக்கள் தொகை குழுவிலும் பணியாற்றினார்.
# சந்திரிமா சாகா

## தொழில் வாழ்க்கை

சாகா தேசிய அறிவியல் கழகம், அலகாபாத் (2016-2017), இந்திய அறிவியல் கழகம், பெங்களூர் (2013-2015) மற்றும் 2018 தலைமைத்துவ மாநாட்டின் உறுப்பினராகவும் இருந்தார். இவர் தற்போது ஆட்சிக்குக் குழுவின் உறுப்பினராக இமஆச-நிர்வாகக் குழு - ஐதராபாத் பல்கலைக்கழகம்-ஆட்சிக்குழு - இன்ஸ்டெம், பெங்களூர், அறிவியல் ஆலோசனைக் குழு, அறிவியல் ஆலோசனைக் குழு - தேசிய விலங்கு உயிரி தொழில்நுட்ப நிறுவனம், அறிவியல் ஆலோசனைக் குழு - ராஜீவ் காந்தி உயிர்தொழில்நுட்பவியல் மையம், திருவனந்தபுரம் உள்ளார். இவர் அறிவியல் ஆலோசனைக் குழு உறுப்பினராக வாழ்க்கை அறிவியல் ஆராய்ச்சி வாரியம், (2012-2016) இல் பணியாற்றினார்.
# சந்திரிமா சாகா

## விருதுகளும் கௌரவங்களும்

- பயோபார்மா விருதுகள், வாழ்நாள் சாதனையாளர் விருது, 2021
- டி. பி. பர்மா நினைவு விரிவுரை விருது - 2019
- சாந்தி ஸ்வரூப் பட்நாகர் பதக்கம், 2019
- பிரிவுத் தலைவர், உயிரியல் அறிவியல், தேசிய அறிவியல் அகாதமி, 2017
- தேர்ந்தெடுக்கப்பட்ட குழு உறுப்பினர், தேசிய அறிவியல் அகாதமி, அலகாபாத், 2016
- இந்தியத் தேசிய அறிவியல் அகாதமியின் துணைத் தலைவராகத் தேர்ந்தெடுக்கப்பட்டார், 2016
- அறிவியல் துறையில் சிறந்து விளங்கியவர்களுக்கான தேவி விருது, 2015
- ஓம் பிரகாஷ் பாசின் விருது, 2015
- மூன்றாம் உலக அறிவியல் அகாதமி விருது, இத்தாலி, 2014
- 14வது புஷ்பா ஸ்ரீராமாச்சாரி அறக்கட்டளை நாள் சொற்பொழிவு விருது, 2014
- பேராசிரியர். (திருமதி) அர்ச்சனா சர்மா நினைவு விருது, தேசிய அறிவியல் அகாதமி, 2013
- சந்திரகலா கோரா நினைவுப் பதக்கம், இந்தியத் தேசிய அறிவியல் அகாதமி, 2013
- டாக்டர் தர்ஷன் ரங்கநாதன் நினைவு விருது, இந்தியத் தேசிய அறிவியல் அகாதமி, 2010
- இந்தியத் தேசிய அறிவியல் அகாதமி, தில்லி, 2008-ல் உறுப்பினராகத் தேர்ந்தெடுக்கப்பட்டார்
- தேர்ந்தெடுக்கப்பட்ட சக, இந்திய அறிவியல் அகாதமி, பெங்களூர், 2004
- 2003 டி.என்.ஏ. கண்டுபிடிப்பின் போது உயிரி தொழில்நுட்பத் துறை 'சிறப்பு விருது'
- இந்தியத் தேசிய அறிவியல் அகாதமி, அலகாபாத், இந்தியா 1999 தேர்ந்தெடுக்கப்பட்ட உறுப்பினர்
- இந்திய மருத்துவ ஆராய்ச்சி சபையின், சகுந்தலா அமீர்சந்த் விருது, புது தில்லி, 1992
# சந்திரிமா சாகா

## தேர்ந்தெடுக்கப்பட்ட வெளியீடுகள்

### நூல்

- *கைப்பற்றப்பட்ட தருணங்கள்: சந்திரிமா ஷாஹாவின் ஷம்பு ஷஹாவின் வாழ்க்கை*, *சீகல் பப்ளிஷர்ஸ்*, கொல்கத்தா (*Captured Moments: A Life of Shambhu Shaha* by Chandrima Shaha, Seagull Publishers, Calcutta (2000)
# ரீமா தாஸ்

**ரிமா தாஸ்** ( *Rima Das* ; பிறப்பு 1982) ஒரு இந்திய திரைப்படத் தயாரிப்பாளர் ஆவார். 2017 ஆம் ஆண்டு வெளியாகி பல தேசிய மற்றும் சர்வதேச விருதுகளை வென்ற *வில்லேஜ் ராக்ஸ்டார்ஸ்* திரைப்படத்திற்காக மிகவும் பிரபலமானவர். மேலும் திரைப்பட வகையில் சிறந்த வெளிநாட்டு மொழிக்கான 90வது அகாதமி விருதுகளுக்கான இந்தியாவின் அதிகாரப்பூர்வ நுழைவு ஆனது. இது அகாதமி விருதுக்கு சமர்ப்பிக்கப்பட்ட முதல் அசாமிய திரைப்படமாகும். தொராண்டோ சர்வதேச திரைப்பட விழாவின் விளம்பரத் தூதுவர்களில் ஒருவராக உள்ளார். இதில் திரைப்படங்களில் பாலின சமத்துவத்திற்கான காரணத்தை முன்வைக்கும் *ஷேர் ஹெர் ஜர்னி* பிரச்சாரத்தை முன்னெடுத்தார். பெர்லின் சர்வதேசத் திரைப்பட விழா தலைமுறை 14 பிளஸ், மும்பை சர்வதேச திரைப்பட விழா, தாலின் பிளாக் நைட்ஸ் திரைப்பட விழா மற்றும் குழந்தைகள் மற்றும் இளைஞர்களுக்கான ஸ்லின் திரைப்பட விழா ஆகியவற்றின் நடுவர் மன்றத்திலும் இருந்துள்ளார்.  
பிப்ரவரி 2018 இல் சிறீமந்தா சங்கர்தேவா சர்வதேச கலையரங்கத்தில் நடைபெற்ற கிருஷ்ண காந்தா ஹண்டிகி மாநில திறந்தநிலை பல்கலைக்கழகத்தின் (KKSHOU) 3வது பட்டமளிப்பு விழாவில் ரீமா தாஸுக்கு கௌரவ முனைவர் பட்டம் வழங்கப்பட்டது
# ரீமா தாஸ்

## தொழில்

*பிரதா* என்ற தனது முதல் குறும்படத்தை 2009இல் உருவாக்கினார். பின்னர், தனது சொந்த கிராமமான கலார்டியாவில் கேனான் டி.எஸ்.எல்.ஆர் கருவி மூலம் படமாக்கப்பட்ட தனது முதல் திரைப்படமான *அந்தர்த்ரிஷ்டி (மேன் வித் பைனாகுலர்ஸ்)* படத்தின் பணியைத் தொடங்கினார். 2016 ஆம் ஆண்டில், *அந்தர்த்ரிஷ்டி* மும்பை திரைப்பட விழாவிலும், தாலின் பிளாக் நைட்ஸ் திரைப்பட விழாவிலும் திரையிடப்பட்டது.  
திரைப்படத் தயாரிப்பின் எந்த அம்சத்திலும் பயிற்சி பெறவில்லை, என்றாலும், ஒரு திரைப்படத்தை எழுதுதல், இயக்குதல், தயாரித்தல், படத்தொகுப்பு செய்தல் மற்றும் படமாக்குதல், கலை இயக்கம் மற்றும் ஆடை வடிவமைப்பு ஆகியவற்றைக் கையாளுதலில் ஒரு பெண் குழுவாக அறியப்பட்டார். இது, தனது தொழில் வாழ்க்கைக்கு ஒரு வாய்ப்பாக மாறியதாக நம்புகிறார்:
# ரீமா தாஸ்

## தனிப்பட்ட வாழ்க்கை

அசாமின் குவஹாத்திக்கு தென்மேற்கே 50 கி.மீ. தொலைவிலுள்ள சாய்கான் அருகே உள்ள கலார்டியா கிராமத்தைச் சேர்ந்தவர். ஒரு ஆசிரியரின் மகளான இவர் புனே பல்கலைக்கழகத்தில் சமூகவியலில் முதுகலை பட்டத்திற்குப் பிறகு தேசிய தகுதித் தேர்வில் தேர்ச்சி பெற்றார். ஆனால் நடிகராக வேண்டும் என்ற ஆசை 2003ல் மும்பைக்கு அழைத்துச் சென்றது. பிரித்வி நாடக அரங்கத்தில் அரங்கேற்றப்பட்ட பிரேம்சந்தின் *கோடான்*என்ற நாடகத்தில் தழுவல் உட்பட பல நாடகங்களில் நடித்துள்ளார்.
# 2023 இந்திய தேசிய விளையாட்டுப் போட்டிகள்

**2023 இந்திய தேசிய விளையாட்டுப் போட்டிகள்** (*2023 National Games of India*) இந்தியாவில் நடைபெறும் 37 ஆவது தேசிய விளையாட்டுப் போட்டிகளாகும். கோவா 2023 என்ற பெயரில் இப்போட்டிகள் கோவாவில் நடைபெறுகின்றன. இந்திய தேசிய விளையாட்டுப் போட்டிகளின் 37 ஆவது பதிப்பாக கோவா மாநிலத்தின் பல்வேறு இடங்களில் இப்போட்டிகள் நடைபெறுகின்றன. 36-ஆவது தேசிய விளையாட்டுப் போட்டிகள் குசராத்து மாநிலத்தில் 6 நகரங்களில் நடந்தது.  
2022 ஆம் ஆண்டு அக்டோபர் மாதம் 13 ஆம் தேதியன்று சூரத்தில் நடந்து முடிந்த 2022 இந்திய தேசிய விளையாட்டுகளுக்குப் பிறகு நடைபெற்ற நிறைவு விழாவில் கோவா ஒலிம்பிக் சங்கத்திற்கு இந்த அனுமதியை இந்திய ஒலிம்பிக் சங்கம் வழங்கியது.  
முன்னதாக கோவா மாநிலத்திற்கு 36ஆவது இந்திய தேசிய விளையாட்டுப் போட்டிக ளை நடத்தும் அனுமதி வழங்கப்பட்டது. ஆனால் கோவா மாநிலத்தில் கோவிட்-19 அதிகரிப்பு காரணமாக இதுபோன்ற விளையாட்டு நிகழ்வுகளை நடத்த இயலாது என அறிவித்தது.
# ராம்பிரசாதி

**ராம்பிரசாதி** (*Ramprasadi*) என்பது பதினெட்டாம் நூற்றாண்டின் வங்காளத் துறவி-கவி ராம்பிரசாத் சென் இயற்றிய பாடல்கள் ஆகும். இவை பொதுவாக இந்து தெய்வமான காளிக்கு அர்ப்பணிக்கப்பட்டு வங்காள மொழியில் எழுதப்பட்டுள்ளன.
# ராம்பிரசாதி

## தாக்கம்

ராம்பிரசாத் சென் காளியை அந்தரங்கமான பக்தியுடன் உரையாடிய முதல் சாக்த கவிஞர் ஆவார். மேலும் அவளை ஒரு மென்மையான அன்பான தாயாக அல்லது ஒரு சிறுமியாக கூட பாடினார். வங்காள நாட்டுப்புற பாணியான பால் இசையை பாரம்பரிய மெல்லிசை மற்றும் கீர்த்தனையுடன் இணைத்து ஒரு புதிய இசையமைப்பு வடிவத்தை உருவாக்கிய பெருமை அவருக்கு உண்டு. அவருக்குப் பிறகு, சாக்த கவிஞர்களின் பள்ளி காளி-பக்தி பாரம்பரியத்தைத் தொடர்ந்தது. கிருஷ்ணசந்திர ராய், சிராச் உத் தவ்லா, இரவீந்திரநாத் தாகூர், காஜி நஸ்ருல் இஸ்லாம் ஆகியோர் ராம்பிரசாத்தின் பாடல்களால் பெரிதும் ஈர்க்கப்பட்டனர். அவரது பல பாடல்கள் தனஞ்செய் பட்டாச்சார்யா, பன்னாலால் பட்டாச்சார்யா மற்றும் அனுப் கோஷல் போன்ற பிரபல சியாமா சங்கீத பாடகர்களால் பாடப்பட்டன.
# அபிநவபாரதி

**அபிநவபாரதி** (*Abhinavabharati)* என்பது பண்டைய இந்திய எழுத்தாளர் பரத முனியின் நாடகக் கோட்பாட்டின் படைப்பான கந்தர்வ வேதத்தின் வர்ணனையாகும். இது இந்நூலுக்குக் கிடைத்த மிகப் பழமையான வர்ணனையாகும். சிறந்த காஷ்மீரி சைவ ஆன்மீகத் தலைவரும் ஒரு யோகியுமான அபிநவகுப்தர் (சுமார். 950-1020 கி.பி.) இதை எழுதியுள்ளார்..  
பரத முனிவர், நாட்டிய சாஸ்திரம் எனும் காந்தர்வ வேதம் எழுதியவராக கருதப்படுகிறார். கந்தர்வக் கலை கிமு 500 முதல் கிபி 500 முடிய வளர்ச்சி அடைந்ததாக கருதப்படுகிறது.. காந்தர்வ சாத்திரம் 6,000 சுலோகங்களும், 36 அதிகாரங்களும் கொண்டது. அதில் இசை, நடனம், நாடகம் என்ற மூன்று இருந்தன. இன்றுள்ள கந்தர்வ வேதத்தில் சங்கீதம், நடனம், நாட்டியம், நாடகம், கவிதை அடங்கும்.  
இந்த நினைவுச்சின்னப் படைப்பில், ஆனந்தவர்தனின் (820-890) படைப்பான த்வண்யலோகத்தில் ("அழகியல் பரிந்துரை") முன்வைக்கப்பட்ட அபிவ்யக்தி (வெளிப்பாடு) கோட்பாட்டுடன், அதே போல் காஷ்மீர் பிரத்யபிஜினாவின் கோட்பாடுகளையும் அபினவகுப்தர் பரதத்தின் ராசசூத்திரத்தை விளக்குகிறார்.  
அபினவகுப்தரின் கூற்றுப்படி, அழகியல் அனுபவம் என்பது சுயத்தின் உள்ளார்ந்த மனோபாவங்களான அன்பு மற்றும் துக்கம் போன்ற சுயத்தின் வெளிப்பாடாகும். அறிவாளியின் சுயத்தின் பேரின்பத்தைப் பற்றிய சிந்தனையால் இது வகைப்படுத்தப்படுகிறது. கலைப் படைப்பில் சித்தரிக்கப்பட்ட பாத்திரங்களின் அழகியல் சிந்தனையின் போது உலகளாவியமயமாக்கல் செயல்முறையின் காரணமாக ஒருவரது வரையறுக்கப்பட்ட சுயத்தின் வரம்புகளை ஒருவர் மீறுவது ஆன்மீக அனுபவத்திற்கு ஒத்ததாகும். அபினவகுப்தர் இந்த *ரசம்* (உண்மையில், *சுவை* அல்லது *சாராம்சம்*, இறுதி முடிவு) அனைத்து இலக்கியங்களின் *மிக* உயர்ந்த அல்லது இறுதி நன்மை ஆகும்.
# அபிநவபாரதி

## நூல் பட்டியல்

பரதமுனியின் நாட்டியசாஸ்திரம்: அபினவகுப்தாசார்யாவின் அபிநவ பாரதியின் உரை, வர்ணனை மற்றும் புஷ்பேந்திர குமாரால் ஆங்கில மொழிபெயர்ப்பு/திருத்தப்பட்டது. எம்.எம்.கோஷ் மொழிபெயர்த்துள்ளார். புது தில்லி, புதிய பாரதிய புத்தகக் கழகம், 2006, 3 தொகுதிகள்., 1614 பக்கம்
# செவன் கலிஸ் சுசூகி

**செவன் கலிஸ் சுசூகி** (*Severn Cullis-Suzuki*, பிறப்பு: 30 நவம்பர் 1979) என்பவர் ஒரு கனடிய சூழலியல் ஆர்வலர், எழுத்தாளர் ஆவார். இவர் சூழலில் பிரச்சினைகள் குறித்து உலகம் முழுவதும் பேசியுள்ளார். கேட்போர் தங்கள் விழுமியங்களை வரையறுக்கவும், எதிர்காலத்தை மனதில் கொண்டு செயல்படவும், தங்களுக்கான பொறுப்பை ஏற்கவும் வலியுறுத்தினார். இவர் கனடாவைச் சேர்ந்த சூழலியல் ஆர்வலரான டேவிட் சுசூகியின் மகள் ஆவார்.
# செவன் கலிஸ் சுசூகி

## வாழ்க்கை

செவன் கலிஸ் சுசூகி கனடாவின், பிரிட்டிசு கொலம்பியாவின் வான்கூவரில் பிறந்து வளர்ந்தார். இவரது தாயார் எழுத்தாளர் தாரா கலிஸ். இவரது தந்தை, மூன்றாம் தலைமுறை யப்பானிய கனடியரான மரபியல் நிபுணர் மற்றும் சூழலில் ஆர்வலர் டேவிட் சுசூகி ஆவார். பிரஞ்சு இம்மர்சனில் உள்ள லார்ட் டென்னிசன் தொடக்கப் பள்ளியில் படிக்கும் போது, தன் ஒன்பது வயதில், இவர் சுற்றுச்சூழல் குழந்தைகள் அமைப்பு (ECO) என்ற சூழலியல் அமைப்பை நிறுவினார். இது சூழலில் சிக்கல்களைப் பற்றி மற்ற இளைஞர்கள் கற்றுக்கொள்வதற்கும் கற்பிப்பதற்குமான குழந்தைகள் குழுவாகும். 1992 இல், இவர் தன் 12 வயதில், இரியோ டி செனீரோவில் நடந்த புவி உச்சி மாநாட்டில் கலந்துகொள்ள தான் நிறுவிய குழுவின் உறுப்பினர்களிடம் நிதி திரட்டினார். குழு உறுப்பினர்களான மைக்கேல் குயிக், வனேசா சுட்டி, மோர்கன் கீஸ்லர் ஆகியோருடன், கலிஸ் சுசூகியும் அந்த உச்சிமாநாட்டில் இளைஞர்களின் பார்வையில் சூழலியல் சிக்கல்களை முன்வைத்தார். அங்கு இவர் மாநாட்டு பேராளர்களிடம் ஆற்றிய உரைக்காக பாராட்டப்பட்டார். அந்தக் காணொளி பரவலான கவனத்தைப் பெற்றது. இதனால் "ஐந்து நிமிடத்திற்கு உலகை மௌனமாக்கியவர்" என்ற பாராட்டப்பட்டார்.  
1993 ஆம் ஆண்டு ஐக்கிய நாடுகளின் சுற்றுச்சூழல் திட்டத்தின் குளோபல் 500 ரோல் ஆஃப் ஆனர் விருது அளித்து இவர் கௌரவிக்கப்பட்டார். 1993 ஆம் ஆண்டு, டபுள்டே பதிப்பகத்தினால் இவரது *உலகத்துக்குச் சொல்லுங்கள்* என்ற நூல் வெளியிடப்பட்டது. இது குடும்பங்களுக்கான சூழல் படிகள் குறித்த 32 பக்க நூலாகும்.  
கலிஸ் சுசூகி 2002 இல் யேல் பல்கலைக்கழகத்தில் சூழலியல் மற்றும் பரிணாம உயிரியலில் இளம் அறிவியல் பட்டம் பெற்றார். யேலுக்குப் பிறகு, கலிஸ் சுசூகி இரண்டு ஆண்டுகள் பயணங்களை மேற்கொண்டார். 2002 இல் டிஸ்கவரி கிட்சில் ஒளிபரப்பப்பட்ட குழந்தைகளுக்கான தொலைக்காட்சித் தொடரான *சுசூகிஸ் நேச்சர்* குவெஸ்ட் என்ற நிகழ்ச்சியை கலிஸ்-சுசூகி இணைந்து தொகுத்து வழங்கினார்.  
2002 ஆம் ஆண்டின் தொடக்கத்தில், ஸ்கைஃபிஷ் புராஜெக்ட் என்ற இணைய அடிப்படையிலான சிந்தனைக் குழுவைத் துவக்க உதவினார். கோபி அன்னானின் சிறப்பு ஆலோசனைக் குழு உறுப்பினராக, இவரும் ஸ்கைஃபிஷ் திட்டத்தின் உறுப்பினர்களும் 2002 ஆகத்தில் ஜோகானஸ்பேர்க்கில் நடந்த வளம் குன்றா வளர்ச்சிக்கான உலக உச்சி மாநாட்டில் "பொறுப்பின் அங்கீகாரம்" என்ற உறுதிமொழியை கொண்டு வந்தனர் ஸ்கைஃபிஷ் திட்டம் 2004 இல் கலைக்கப்பட்டது, ஏனெனில் கல்லிஸ்-சுசூகி தனது கவனத்தை மீண்டும் கல்வி பக்கமாக திருப்பினார். விக்டோரியா பல்கலைக்கழகத்தில் நான்சி டர்னரின் கீழ் மக்கள் தாவரத்தொடர்பியிலை படிப்பதற்காக பட்டதாரி திட்டத்தில் சேர்ந்து, 2007 இல் முடித்தார்  
ஜீன்-பால் ஜாட் இயக்கி 10, நவம்பர், 2010 அன்று பிரான்சு திரையரங்குகளில் வெளியிடப்பட்ட *செவர்ன், தி வாய்ஸ் ஆஃப் எவர் சில்ட்ரன்* என்ற ஆவணப்படத்தில் கலிஸ்-சுசூகி முக்கிய கதாபாத்திரத்தை ஏற்றிருந்தார்.  
கலிஸ் சுசூகி எர்த் சார்ட்டர் இன்டர்நேஷனல் கவுன்சில் உறுப்பினராக உள்ளார்.
# செவன் கலிஸ் சுசூகி

## தனிப்பட்ட வாழ்க்கை

2008 இல் திருமணம் செய்துகொண்ட குலிஸ்-சுசூகி தன் கணவர் மற்றும் இரண்டு மகன்களுடன் பிரித்தானிய கொலம்பியாவில் உள்ள ஹைடா குவாயில் 2021 ஆகத்து வரை வாழ்ந்தார். டேவிட் சுசுகி அறக்கட்டளையின் நிர்வாக இயக்குநராக புதிய பொறுப்பை ஏற்கும் பொருட்டு 2021 செப்டம்பரில் வான்கூவருக்குக் குடிபெயர்ந்தார்.  
இவர் இரண்டு தேசிய வளைகோல் லீக் வீரர்களான நிக் சுசூகி மற்றும் ரியான் சுசூகி ஆகியோரின் உறவினர்.
# கேரட் ஊறுகாய்

**கேரட் ஊறுகாய்** என்பது ஒரு உப்புநீரில் ஊர வைத்து செய்யபட்ட ஊறுகாய், மேலும் வினிகர் அல்லது பிற கரைசலில் ஊறுகாய் செய்யப்பட்டு, ஒரு அமிலக் கரைசலில் கேரட்டை ஊறவைப்பதன் மூலமோ அல்லது லாக்டோ நொதித்தல் மூலம் புளிக்க செய்வதன் மூலமோ சிறிது நேரம் புளிக்க வைக்கப்படுகிறது. ஊறுகாய்களாக தயாரிக்கப்படும் கேரட்டுகள் பெரும்பாலும் வியட்நாமிய உணவு வகைகளுடன் பரிமாறப்படுகின்றன, இதில் பான் மீ அல்லது பசியை தூண்டக் கூடிய பொருளாக பயன்படுகிறது.
# கேரட் ஊறுகாய்

## பொதுவான வகைகள்

மெக்சிகோவில் தயாரிக்கப்படும் கேரட் ஊறுகாய்களுக்கு எஸ்கேபெச்(escabeche) கேரட் என்று அழைக்கப்படுகின்றன. இந்த ஊறுகாய் ஆனது பொதுவாக வெங்காயம், மிளகுத்தூள் மற்றும் மசாலாப் பொருட்களுடன் வினிகரில் ஊறவைத்து செய்யப்படுகிறது. அவை மிளகுத்தூள் மற்றும் பிற சுவையூட்டல்களின் சுவைகளுடன் ஒரு முறுமுறுப்பான, கேரட் அமைப்பை பராமரிக்கின்றன. இந்த காரமான, ஊறுகாய் காய்கறிகள் பாரம்பரியமாக உணவுடன் பரிமாறப்படுகின்றன.  
வியட்நாமிய கலாச்சாரத்தில், ஊறுகாய்களாக தயாரிக்கப்படும் கேரட் வியட்நாமிய முட்டை ரோல்ஸ் அல்லது பான் மீ மற்றும் பல்வேறு சூப்கள் போன்ற உணவு வகைகளில் ஒரு மூலப்பொருளாகப் பரிமாறப்படுகிறது. வியட்நாமிய-அமெரிக்க சந்தைகளில், செய்யப்பட்ட கேரட் ஊறுகாய் மற்றும் டைகோன் மொத்தமாக விற்பனைக்கு கிடைக்கிறது, மேலும் வியட்நாமில், இந்த இரண்டு ஊறுகாய்களும் தயாரிக்கப்பட்டு வழக்கமான காய்கறி சந்தை விற்பனையாளர்களால் சிறிய பிளாஸ்டிக் பைகளில் விற்கப்படுகின்றன. அவை கடைகளிலிருந்து வாங்கபட்ட உடன் வீட்டில் குளிரூட்டப்பட்டு பதபடுத்தபட வேண்டும், இருப்பினும் அவை குளிர்சாதன பெட்டியில் நீண்ட நேரம் கெடாமல் இருக்கும்.  
ஜப்பானிய சமையல் முறையில் தயரிக்கபடும் கேரட் ஊறுகாய் ஆனது பல்வெறு ஜப்பானிய பாரம்பரிய உணவு வகைகளுடன் சேர்த்து பரிமாறப்படுகின்றது. பழங்கள் மற்றும் காய்கறிகள் பயன்படுத்தி தயாரிக்கப்படும் ஊறுகாய்கள் ( சுகேமோனோ ) ஜப்பானிய உணவின் ஒரு முக்கிய அங்கமாகும். ஜப்பானில் ஊறுகாய் செய்வது குளிர்சாதனப் பெட்டி பயன்பாட்டிற்கு முன்னரே நடைபெற்று வருகிறது, எனவே கேரட் ஊறுகாய் போன்ற சுகேமோனோ நீண்ட நேரம் கெடாமல் இருக்கும். சுகேமோனோவை உருவாக்கப் பயன்படுத்தப்படும் வெவ்வேறு முறைகள், உதாரணமாக எளிமையான உப்பு அல்லது வினிகர் உப்புநீர், வளர்ப்பு அச்சுகள் மற்றும் நொதித்தல் சம்பந்தப்பட்ட பல்வேறு செயல்முறைகள் வரை பயன்படுத்தப்படுகின்றன. கேரட்டை ஊறுகாய் செய்யும் ஒரு பொதுவான முறை மிசோசுக் என்று அழைக்கப்படுகிறது. மிசோஸூக் ஊறுகாய்கள் மிசோவில் காய்கறிகளை மூடுவதன் மூலம் உப்பு, மிசோ சுவையை சேர்த்தது தயாரிக்கப்படுகின்றன. மாற்றாக, கேரட் ஊறுகாய்களாக பெரும்பாலும் நுகாசுகே முறையில் வறுத்த அரிசி, தவிடு, உப்பு, கொன்பு மற்றும் பிற பொருட்களின் கலவையில் புளிக்க வைத்து தயாரிக்கப்படுகிறது. Nukazuke கேரட் ஊறுகாய் பொதுவாக செட் உணவுகளுடன் பரிமாறப்படுகிறது.  
பாரம்பரிய ஊறுகாய் கேரட் கஜர் நு அதானு(gajar nu athanu) என்பது இன்தியாவின் பாரம்பரிய கேரட் ஊறுகாய் ஆகும். அவை தோலுரித்த கடுகு விதைகளால் ஊறுகாய்களாக தயாரிக்கப்பட்டு சூடாகவும்,சுவையாகவும் தயாரிக்கப்பட்டு உணவுடன் பரிமாறப்படுகின்றன. இவை விரைவாக தயாரிக்கப்பட்டு 24 மணி நேரத்திற்குள் சாப்பிட தயாராக இருக்கும்.  
கேரட் ஊறுகாய்களின் பல்வெறு வகைகள் உலகம் முழுவதும் காணப்படுகின்றன. ஊறுகாய் செய்வது பல நூற்றாண்டுகளாக நடைமுறையில் உள்ளது. கேரட் விதைகள், காட்டு வேர்கள் மற்றும் மருந்தாகப் கிமு 200 க்கு முன் பயன்படுத்தப்பட்டது (ஊதா நிற மாறுபாடு மத்திய ஆசியாவில் சுமார் 900 CE இல் வளர்க்கப்பட்டாலும்).
# கேரட் ஊறுகாய்

## மேலும் பார்க்கவும்

- ஊறுகாய் உணவுகளின் பட்டியல்
- என்குர்டிடோ - ஊறுகாய்களாக தயாரிக்கப்படும் காய்கறி உணவு, மெசோஅமெரிக்கன் பிராந்தியத்தில் பசியைத் தூண்டும், பக்க உணவாக மற்றும் காண்டிமெண்டாகப் பயன்படுத்தப்படுகிறது.
# சாட் மசாலா

**சாட் மசாலா** என்பது ஒரு தூள் மசாலா கலவை அல்லது மசாலாவாகும். தெற்காசியாவினைப் பூர்விகமாகக் கொண்ட இது சாட்டின் சுவைக்காகச் சேர்க்கப் பயன்படுகிறது. இது பொதுவாக ஆம்சூர் (உலர்ந்த மாம்பழ தூள்), சீரகம், கொத்தமல்லி, உலர்ந்த இஞ்சி, உப்பு (பெரும்பாலும் கருப்பு உப்பு ), கருப்பு மிளகு, சாதத்தை மற்றும் மிளகாய்த் தூள் ஆகியவற்றைக் கொண்ட கலவை ஆகும். கரம் மசாலாவும் தேவைக்கேற்ப சேர்த்துக் கொள்ளப்படுகிறது.
# சாட் மசாலா

## பயன்கள்

இந்தியாவில் சாட் மட்டுமின்றி, பப்பாளி, சப்போட்டா, ஆப்பிள் மற்றும் வாழைப்பழங்கள் ஆகியவற்றால் செய்யப்பட்டும் பழ சாலட்களில் சாட் மசாலா பயன்படுத்தப்படுகிறது. மேலும் சாட் மசாலா ஆனது உருளைக்கிழங்கு, பழங்கள், முட்டை டோஸ்ட்கள் மற்றும் வழக்கமான சாலட்டுகள் ஆகியவற்றின் மீதும் சுவைக்காகத் தெளிக்கப்படுகிறது.  
ஃப்ரூட் சாட் மசாலா எனப்படும் மாற்று மசாலா கலவையை மசாலா பிராண்டுகள் சந்தைப்படுத்துகின்றன. இதில் குறைவான சீரகம், கொத்தமல்லி மற்றும் இஞ்சி உள்ளது, ஆனால் மிளகாய் மிளகு, கருப்பு உப்பு, ஆம்சூர் மற்றும் பெருங்காயப் பொடி ஆகியவற்றை அதிகம் கொண்டுள்ளது. சாலையோர உணவுக்கடை வியாபாரிகள் வழக்கமாக அவர்களே தயார் செய்த சொந்த சாட் மசாலாவைக் கலக்கிறார்கள். இது பொடியாக நறுக்கப்பட்ட பழங்கள் அல்லது புதிய காய்கறிகள் (இந்தியத் துணைக்கண்டத்தின் வடக்குப் பகுதிகளில் உள்ள பச்சையான வெள்ளை முள்ளங்கி போன்றவை) மீது தெளிக்கப்படுகிறது. சில நேரங்களில் மிளகாய்த் தூளுடன் கருப்பு உப்பு தனியாகப் பயன்படுத்தப்படுகிறது.
# மலேசிய பொதுச் சேவை

**மலேசிய பொதுச் சேவை** (மலாய்: *Perkhidmatan Awam Malaysia*; ஆங்கிலம்: *Civil Service in Malaysia*) என்பது **மலேசிய அரசியலமைப்பு** **பிரிவு 132** (**Constitution of Malaysia** **Article 132**) தொடர்பான மிக முக்கியமான பொதுச் சேவையாகும்.  
மலேசியக் கூட்டரசு எனும் மலேசிய நடுவண் அரசின் பொதுப் பணிகள் (*Federal Public Service*); மலேசிய மாநிலங்களின் பொதுப் பணிகள் (*State Public Services*), கூட்டுப் பொதுச் சேவைகள் (*Joint Public Services*), கல்விச் சேவை (*Education Service*), நீதித்துறை (*Judiciary*), சட்டப் பணி (*Legal Service*); ஆயுதப் படைகள் (*Armed Forces*) ஆகியவற்றை **மலேசிய பொதுச் சேவை** கொண்டிருக்க வேண்டும் என்று மலேசியாவின் அரசியலமைப்பின் பிரிவு 132 வலியுறுத்துகிறது.
# மலேசிய பொதுச் சேவை

## பொது

மலேசியாவின் சட்டப்பூர்வ அமைப்புகள் (*Statutory Bodies*) மற்றும் உள்ளாட்சி அமைப்புகள் (*Local Authorities*) ஆகிய அமைப்புகளும் பொதுச் சேவைகளின் ஒரு பகுதியாகக் கருதப் படுவதாகவும் மலேசிய அரசியலமைப்பு பிரிவு 132 குறிப்பிடுகின்றது.  
ஏனென்றால், சட்டப்பூர்வ அமைப்புகள்; உள்ளாட்சி அமைப்புகள்; ஆகிய இந்த இரண்டு தன்னாட்சி அமைப்புகளும் பொதுச் சேவைகளின் பல விசயங்களில் ஒன்றுடன் ஒன்றாய் இணைந்து செல்கின்றன.  
நியமனங்கள் (*Appointments*), சேவை விதிமுறைகள் மற்றும் நிபந்தனைகள் (*Terms and Conditions of Service*) மற்றும் ஊதிய முறை (*Remuneration System*) தொடர்பான பொதுச் சேவைகளின் நடைமுறைகளை அந்த இரு அமைப்புகளும் பின்பற்றுவதே முக்கியக் காரணமாகும்.  
அதுமட்டுமின்றி, அந்த இரண்டு தன்னாட்சி அமைப்புகளின் அலுவலர்களும் மற்றும் பிற பணியாளர்களும் பொதுச் சேவைகளில் உள்ள ஊழியர்களைப் போலவே ஓய்வூதியம் (*Pension*) பெறுகின்றனர்; மற்றும் பிற ஓய்வூதியப் பலன்களையும் (*Retirement Benefits*) பெறுகின்றனர்.
# மலேசிய பொதுச் சேவை

## பொது

### ஊதிய முறை புதுத்திட்டம்

எனினும், 1 சனவரி 1993-இல், மலேசியாவில் ஒரு புதிய ஊதிய முறை திட்டம் (*New Remuneration System*) நடைமுறைக்கு வந்தது. அதன் மூலமாக, பல பொதுத்துறை நிறுவனங்களுக்கு, அவற்றின் சொந்தக் கொள்கைகள் மற்றும் நடைமுறைகளைச் செயல்படுத்துவதற்கான முழு உரிமை (*Freedom to institute their own Policies and Procedures*) வழங்கப்பட்டது.  
ஒரு வகையில் இந்த நிறுவனங்களின் செயல்பாடுகள் வணிக நிறுவனங்களைப் போலவே நடைமுறையில் இருந்தன. அத்துடன் இந்த நிறுவனங்கள் நல்ல நிதி நிலையிலும் இருந்தன. அவற்றின் வேலை நியமனங்கள்; சேவை விதிமுறைகள்; மற்றும் சேவை நிபந்தனைகள் தொடர்பான கொள்கைகளைச் சொந்தமாகத் தீர்மானிக்க அனுமதிக்கப்பட்டன.
# மலேசிய பொதுச் சேவை

## வரலாறு

தற்போதைய மலேசிய பொதுச் சேவை 1950-களில் உருவாக்கப்பட்டது. ஆனாலும் அதன் பூர்வீகத் தன்மை 1700-ஆம் ஆண்டுகளில் இருந்து தொடங்குகிறது.  
- பிரித்தானிய கிழக்கிந்திய நிறுவனம் - மலாயா பொதுச் சேவை; 1771 முதல் 1874 வரை
- (*Malayan Public Service of the British East India Company from 1771 to 1874*)  
- மலாயா கூட்டமைப்பு மாநிலங்கள் பொதுச் சேவை; 1874 முதல் 1941 வரை
- (*Federated Malay States Civil Service, from 1874 to 1941*)  
- மலாய் நிர்வாக சேவை 1941 முதல் 1957 வரை
- (*Malay Administrative Service, from 1941 to 1957*)  
1957-ஆம் ஆண்டில் மலேசியா சுதந்திரம் பெற்ற பிறகு, தற்போதைய பொதுச் சேவை உருவாக்கப்பட்டது.
# மலேசிய பொதுச் சேவை

## பொது முகமைகள்

பொது முகமைகள் (*Public Agencies*) என்பது கூட்டரசு (*Federal*), மாநிலம் (*State*) மற்றும் உள்ளூராட்சி மட்டங்களில் (*Local Government*) பொதுச் சேவையில் உள்ள நிறுவனங்கள் ஆகும். கூட்டரசு நிறுவனங்கள் (*Federal Agencies*) என்பவை அமைச்சுகள் (Ministries), கூட்டரசு துறைகள் (*Federal Departments*) மற்றும் கூட்டரசின் சட்டப்பூர்வ அமைப்புகளை (*Federal Statutory Bodies*) கொண்டவை.  
ஒவ்வோர் அமைச்சும் ஓர் அமைச்சரால் தலைமை தாங்கப்படும். அந்த அமைச்சு, துணை அமைச்சர்(கள்) மற்றும் தலைமைச் செயலர் என அழைக்கப்படும் தலைமைச் செயல் அதிகாரி (Secretary General) ஆகியோரால் வழிநடத்தப்படும். அந்த வகையில் பிரதமர் துறையும் ஓர் அமைச்சு ஆகும்.
# மலேசிய பொதுச் சேவை

## பொது முகமைகள்

### சட்டப்பூர்வமான அமைப்புகள்

பொதுவாக ஓர் அமைச்சின் கீழ் பல துறைகள் இருக்கும். ஒன்றுக்கும் மேற்பட்ட கூட்டரசு சட்டப்பூர்வ அமைப்புகளும் (*Federal Statutory Bodies*) இருக்கும். துறைகளின் தலைவர்களுக்குத் தலைமை இயக்குநர் (*Director General*) எனும் பதவித் தகுதி வழங்கப்படுகிறது.  
சட்டப்பூர்வ அமைப்புகளின் தலைவரை ’தலைவர்’ (*Chairman*) என்றும், அரசு ஊழியராக இருக்கும் தலைமை நிர்வாக அதிகாரி (*Chief Executive Officer)*, பொது மேலாளர் (*General Manager*) என்றும் அழைக்கப் படுகிறார். மலேசிய ஊழியர் சேமநிதி வாரியத்தில் (*Employees Provident Fund Malaysia*) உள்ளது போல பொது மேலாளராக (*General Manager*) செயல்படும் செயல் தலைவரின் (*Executive Chairman*) தலைமையில் சட்டப்பூர்வ அமைப்புகள் இயங்கும்.
# மலேசிய பொதுச் சேவை

## பொது முகமைகள்

### விதிவிலக்கு நிறுவனங்கள்

மாநிலச் சட்டப்பூர்வ அமைப்புகள் (*State Statutory Bodies*); உள்ளூர் அரசாங்கங்கள் (*Local Governments*) எனப்படும் மாநகராட்சி (*City Councils*), நகராட்சி (*Municipal Councils*) மற்றும் மாவட்ட மன்றங்கள் (*District Councils*) ஆகியவற்றைக் கொண்டு இருக்கும். அவற்றை மாநில நிறுவனங்கள் (*State Agencies*) என்றும் அழைப்பது உண்டு..  
சிறப்பு நிறுவனங்களான நீதித்துறை (*Judiciary*), பொதுச் சேவைகள் ஆணையங்கள் (*Public Services Commissions*), தேர்தல் ஆணையம் (*Election Commission of Malaysia*) ஆகியவை பொதுச் சேவைகள் (*Public Services*) என்ற அமைப்பின் கீழ் அடங்குவது இல்லை. மற்றும் மலேசியப் பேரரசரால் நியமனம் செய்யப்பட்ட உறுப்பினர்களைக் கொண்ட நிறுவனங்களும் (*Institutions whose members are appointed by the King of Malaysia*) பொதுச் சேவைகள் அமைப்பில் அடங்குவது இல்லை .  
இருப்பினும் ஒரு விதிவிலக்கு உண்டு. அந்தச் சிறப்பு நிறுவனங்களுக்குச் செயலகச் சேவைகளை (*Secretarial Services*) வழங்கும் நிறுவனங்கள்; பொது சேவை அதிகாரிகளைக் கொண்ட பொது நிறுவனங்களாகக் கருதப்படுகின்றன.  
அடுத்து, நிறுவனங்கள் சட்டம் (*Companies Act*) அல்லது சங்க சட்டம் (*Society Act*) ஆகிய சட்டங்களின் கீழ் உருவாக்கப்பட்ட நிறுவனங்களும் பொதுச் சேவைத் துறையில் சேர்க்கப்படுவது இல்லை.
# மலேசிய பொதுச் சேவை

## மத்திய முகமைகள்

நடுவண் அரசாங்கத்திற்கும் மாநில அரசாங்கத்திற்கும் இடையில் மற்றொரு முகமை உள்ளது. அதாவது இடைத்தரகு நிறுவனம். மத்திய நிறுவனம் என்று அழைக்கப் படுகிறது. தேசியக் கருவூலம் (*Treasury*); பொருளாதார திட்டமிடல் (*Economic Planning Unit*) நிறுவனம் போன்றவை மத்திய நிறுவனங்களாகும்.  
மலேசியாவில் உள்ள இந்த மத்திய நிறுவனங்கள் மிகவும் முக்கியமானவை. ஏனெனில் இவை அரசாங்கக் கொள்கைகளை உருவாக்குதல்; அரசாங்கக் கொள்கைகளை ஒருங்கிணைத்தல், அரசாங்கக் கொள்கைகளைக் கட்டுப்படுத்துதல், பல்வேறு வளர்ச்சித் திட்டங்களை வடிவமைத்தல், மற்றும் அந்தத் திட்டங்களைக் கண்காணித்தல் போன்ற செயல்பாடுகளில் அரசாங்கத்திற்கு உதவுகின்றன. மத்திய நிறுவனங்களின் முக்கியப் பொறுப்புகள்:
# மலேசிய பொதுச் சேவை

## மத்திய முகமைகள்

### மத்திய நிறுவனங்களின் பொறுப்புகள்

- மாநிலத்தின் பொருளாதாரத் திட்டமிடல் தொடர்பாக, பொதுக் கொள்கைகளை உருவாக்குதல்.  
- அரசு ஊழியர்ப் பதவிகளை உருவாக்குதல்; வழங்குதல் போன்ற செயல்பாடுகளில், பல்வேறு அரசு நிறுவனங்கள் அல்லது அரசு துறைகளின் அடிப்படைத் தேவைகளை நிவர்த்தி செய்தல்  
- பல்வேறு வளர்ச்சி திட்டங்கள் மற்றும் திட்டங்களுக்குப் பொது வரவு செலவு கணக்கு அல்லது பொது நிதிக்கான அடிப்படையை வழங்குதல்.  
- அவசரகால அமைப்புகலுக்குத் தேவைப்படும் தேவையான சேவைகளை வழங்குதல்.  
- பொதுக் கொள்கைகள் செயல்படுத்தப் படுவதையும்; பல்வேறு வளர்ச்சித் திட்டங்கள் சீராகச் செயல்படுத்தப் படுவதையும் உறுதி செய்தல்.
# மலேசிய பொதுச் சேவை

## மத்திய முகமைகள்

### மத்திய நிறுவனங்கள்

- **கருவூலம்**
- (*The Treasury*)
- The Treasury  
- **பொருளாதார திட்டமிடல் பிரிவு**
- (*The Economic Planning Unit*) (**EPU**)
- The Economic Planning Unit  
- **அமலாக்க ஒருங்கிணைப்பு பிரிவு**
- (*The Implementation Coordination Unit*) (**ICU JPM**)
- The Implementation Coordination Unit  
- **மலேசிய நிர்வாக நவீனமயமாக்கல் மற்றும் மேலாண்மை திட்டமிடல் பிரிவு**
- (*The Malaysian Administrative Modernisation and Management Planning Unit*) (**MAMPU**)
- The Malaysian Administrative Modernisation and Management Planning Unit (MAMPU)  
- **பொது சேவை துறை**
- (*The Public Service Department*) (**PSD**)
- The Public Service Department